Mangeloi a thahasella ho bona hore bolaoli ba Molimo boa hlomphuoa mokhatlong oohle oa Jehova, leholimong le lefatšeng. Mohlala oa batho ba sa phethahalang o boetse o tsoela mangeloi molemo ntlheng ena. Etsoe le ’ona a lokela ho ikokobelletsa tokisetso ea Jehova—e leng teko e ileng ea hlōla mangeloi a mangata nakong e fetileng. (Juda 6) Joale, mangeloi a ka ’na a bona liketsahalo tseo ho tsona mosali oa Mokreste ea nang le boiphihlelo tabeng e itseng, ea nang le tsebo e batsi le ea bileng a leng bohlale ho feta mor’abo rōna ea kolobelitsoeng ka phuthehong, a ikokobelletsang bolaoli ba mora eo oabo rōna. Maemong a mang mosali eo ke Mokreste ea tlotsitsoeng eo hamorao e tla ba e mong oa majalefa hammoho le Kreste. Qetellong mosali ea joalo o tla sebeletsa boemong bo phahameng le ho feta ba mangeloi ’me a buse le Kreste leholimong. Oo ke mohlala o motle hakaakang oo mangeloi a ka o elang hloko hona joale! Ka sebele, baralib’abo rōna kaofela ba na le tokelo e kaakang ea hore ba bontše boikokobetso ka hore ka botšepehi ba itšoare ka tsela e bontšang boikokobetso moo ba bonoang ke mangeloi a limilione a tšepahalang!